Jytte Andersen (S), 1997-12-12:
Man kunne fristes til at være nysgerrig og spørge lidt om, hvor meget frihed der er med hensyn til diverse landbrugsordninger og medlemskab af diverse landboorganisationer osv.
Så vidt jeg husker fra sidste gang, diskussionen drejede sig om det emne, vi behandler i dag, var der ikke den samme omsorg for den enkeltes frihed med hensyn til nogle rettigheder og ydelser.
Jeg bad om ordet, fordi hr. Flemming Oppfeldt får det til at se ud, som om vi ikke overholder internationale bestemmelser og i øvrigt ikke lever op til international retspraksis, og jeg vil godt sige, at det gør vi så absolut, som jeg også sagde i mit første indlæg.
Der er to sager, jeg godt vil beskrive for hr. Flemming Oppfeldt, når der nu i bemærkningerne til beslutningsforslaget henvises til sagen.
I sagen om Sigurjónsson fastslår dommen sådan set, at det ikke er lovmedholdeligt at stille krav om et bestemt foreningsmedlemskab.
Men det er ikke korrekt, når det anføres, at der på grund af den sag er sket en udvidelse af området for negativ foreningsfrihed, og jeg har også tidligere udtalt, at jeg finder det overmådelig betænkeligt, hvis dommen skal ændre retstilstanden på et aftalereguleret område.
Det princip, vi normalt hylder i Danmark, er jo, at vi holder fingrene væk i det omfang, vi overhovedet kan, på aftaleregulerede områder.
Det specielle ved den islandske sag var også, at det lovbestemte krav, der blev stillet, faktisk var afgørende for, om den pågældende kunne udøve sit erhverv, og det er jo ikke det, der er tilfældet i forbindelse med eksklusivaftaler herhjemme.
Man kan godt udføre sit erhverv, men man skal bare finde en anden arbejdsgiver end den, der stiller krav om, at man skal være medlem af en bestemt fagforening.
Jeg vil også godt sige, at den seneste afgørelse, Menneskerettighedsdomstolen har truffet vedrørende foreningsfrihed, ligger tilbage til den 25. april 1996.
Her drejede sagen sig om den svenske restauratør Gustafsson, der havde indklaget Sverige for krænkelse af Menneskerettighedskonventionen på grund af manglende beskyttelse i forbindelse med boykot og sympatikonflikter fra restauratørarbejdernes fagforenings side, der i sommeren 1987 - altså for godt og vel 10 år siden - medførte, at al varelevering til den pågældende restauratør faktisk blev stoppet.
Konflikten var opstået som følge af, at Gustafsson nægtede at underskrive en tiltrædelsesoverenskomst; men her fandt domstolen ikke, at artikel 11 var overtrådt, og at den negative foreningsfrihed var krænket.
Den udtalte bl.a., at det er op til de nationale domstole selv at finde den rette balance mellem positiv og negativ foreningsfrihed, og denne afgørelse er også i overensstemmelse med gældende praksis i ILO.
Her er altså endnu et eksempel på, hvor hårfin balancen mellem lovgivning og aftale er.
Jeg må forstå det, hr. Flemming Oppfeldt sagde
tidligere,
på den måde, at Venstre også er optaget af - det må i hvert fald være DA's og SALA's opfattelse - at påvirke ledelsesretten negativt. Ledelsesretten medfører jo bl.a., at man kan stille bestemte krav til de medarbejdere, der skal ansættes i den pågældende virksomhed, og som jeg sagde til hr. Bendt Bendtsen, synes jeg, det er umådelig interessant, at Venstre og De Konservative på den måde anfægter arbejdsgiverens ret til at lede og fordele arbejdet og anfægter arbejdsgiverens ret til at ansætte de personer, han gerne vil have ansat.
Det er faktisk også det, sagen handler om, og den er ikke så enkel som at stå på ét ben her på Folketingets talerstol og sige, at man vil slås for borgerens frihed.
Selvfølgelig skal man gøre det et meget langt stykke ad vejen, men hvis vi vil have et stabilt og aftalereguleret arbejdsmarked, er vi altså også nødt til at anerkende, at lønmodtagerne deponerer deres egen individuelle frihed i nogle foreninger, som træffer beslutning om, hvordan løn- og aftalevilkårene skal reguleres på arbejdsmarkedet.
Så kan man ikke lige pludselig springe ud af det kollektive fællesskab, som man i øvrigt ønsker skal kæmpe for at få nogle fornuftige og ordentlige arbejdsvilkår.